Christian H. Hansen (DF), 2002-04-25:
I de seneste år er der blevet sat megen fokus på fødevaresikkerhed og også på kvalitet og kontrol.
Mange af de elementer, der er vigtige for en høj fødevarekontrol, blev indbygget i fødevareloven, som blev vedtaget i 1998, og der var et bredt politisk flertal bag fødevareloven.
I Dansk Folkeparti tror vi faktisk på, at alle partier i Folketinget tager den problemstilling, som er rejst i dag, alvorligt.
Forbrugerne har krav på, at fødevarerne er sikre, og det er uacceptabelt, hvis fødevarerne udgør en sundhedsmæssig risiko.
Fødevaresikkerheden er desuden en væsentlig parameter i konkurrencen mellem producenter på markedet, både nationalt og internationalt.
Tillid til regler og kontrol er derfor også til nytte for erhvervet og en forudsætning for en fortsat udvikling.
I Dansk Folkeparti er vi af den opfattelse, at strenge, klare, entydige regler, der kan forstås af både producenter, kontrolmyndigheder og forbrugere, er en forudsætning for en høj fødevarekvalitet.
Det er nu engang fødevareproducenterne, som har ansvaret for fødevarernes sikkerhed og kvalitet, og jeg finder det meget afgørende, når vi taler om denne kontrol
og egenkontrol, at det er virksomhederne, der integrerer hensynet til fødevaresikkerheden i produktionsapparatet.
Det er således, at erhvervene gennem egenkontrol skal have styr på produktionen, ligesom det er brancherne, der skal gå foran i arbejdet for åbenhed og troværdighed i fødevareproduktionen.
Den 13. marts 2002 har fødevareministeren oplyst over for Folketingets Fødevareudvalg, at Fødevaredirektoratet foretager løbende overvågnings- og kontrolundersøgelser af pesticider i fødevarer, som sælges i Danmark.
Fødevareministeren oplyste også, at der i løbet af de seneste 10 år er sket en stigning i antallet af stikprøvekontroller, og yderligere oplyste ministeren, at de påviste overskridelser af grænseværdierne, som er fastsat i lovgivningen, uanset stikprøveantallet har ligget på et konstant niveau på 1-3 pct. i den forløbne periode. Antallet af overskridelser i dansk producerede afgrøder har ligget på mellem 0,4 og 2,0 pct., i udenlandsk producerede afgrøder lidt højere.
Det, som vi i Dansk Folkeparti finder væsentligt, er, at der ikke er fundet sundhedsmæssigt problematiske overskridelser i flere år, og at Fødevaredirektoratet på den baggrund har fundet det fuldt forsvarligt at reducere antallet af årlige stikprøver i den offentlige pesticidkontrol.
På det område vil vi i Dansk Folkeparti gerne gøre klart over for regeringen, at såfremt den valgte strategi ikke holder, skal regeringen øjeblikkelig gribe ind og foretage ændringer i den.
Men her er det også helt afgørende, at virksomhederne viser ansvar for, at reglerne overholdes, og derfor kunne det være en god tanke, som jeg vil anmode ministeren om at gøre brug af, at man i Fødevaredirektoratet fik set på og eventuelt kom med nogle gode forslag til, hvordan egenkontrolindsatsen også kunne gøres bedre på dette område. Et andet teme i debatten i dag er tilsætningsstoffer.
Der er ingen tvivl om, at der er stigende skepsis hos forbrugerne over for tilsætnings- og aromastoffer i fødevarer.
Dette kan man lige så godt forholde sig til.
Når talen er om regulering af tilsætningsstoffer, er det noget, som primært foregår i EU-samarbejdet.
Der findes politikere, som er meget glade for EU-samarbejdet, og her er tilsætningsstofferne altså også endt.
Men når dette er sagt, er det vigtigt, at man internationalt arbejder for at sikre en målsætning, som går ud på, at brugen af tilsætningsstoffer skal begrænses så meget som overhovedet muligt.
Det ville efter min mening være en god idé, men sådan forholder verden sig ikke.
Så vidt jeg er informeret, er det sådan, at den primære kontrol med tilsætningsstoffer foregår gennem tilsynet, hvor fokus er rettet mod virksomhedernes egenkontrol.
Det var også den tidligere regerings strategi, og her må jeg så spørge ministeren, om man har ændret denne strategi.
Jeg vil gerne citere fra den tidligere regerings fødevarepolitiske redegørelse fra 2001: »Reguleringen af tilsætningsstoffer foregår primært i EU-samarbejdet, og regeringen vil både generelt og i enkeltsager internationalt arbejde for at sikre målsætningen om, at brugen af tilsætningsstoffer skal begrænses mest muligt.« Jeg går ud fra, at den nuværende regering stadig er enig i det synspunkt.
Jeg har i hvert fald ikke hørt nogen signaler om, at man ikke er det, og derfor vil jeg gerne høre i dag, om det er tilfældet, at man har valgt
en fuldstændig anderledes strategi på dette område og har nogle fuldstændig anderledes målsætninger
Jeg nævner det, fordi Dansk Folkeparti faktisk roste den tidligere regerings arbejde på dette område, og jeg vil gerne have chancen for også at rose den nuværende regering for at fortsætte den tidligere regerings strategi på dette område.